Την πρόθεσή του να είναι υποψήφιος στις εκλογές εξέφρασε ο πρώην

υπουργός Οικονομικών Γιάνης Βαρουφάκης. Τόνισε, πάντως, ότι θα το κάνει

«με σφιγμένη καρδιά». Παράλληλα, επιτέθηκε στον πρωθυπουργό, τονίζοντας

ότι «απλά εκτελεί τις εντολές που έρχονται μέσω mail από τις Βρυξέλες».

Όπως δήλωσε στον ΑΝΤ1 το πρωί της Παρασκευής, θα είναι υποψήφιος στις εκλογές και όπως συμπλήρωσε θα το κάνει με «σφιγμένη καρδιά», αλλά επιμένει στη δέσμευση που ανέλαβε τον Ιανουάριο του 2015, ότι θα παραμείνει στην Ελλάδα και δεν θα επιστρέψει στη διεθνή του καριέρα ως καθηγητής πανεπιστημίου.

Αναφερόμενος στον Αλέξη Τσίπρα, τον χαρακτήρισε οξυδερκή άνθρωπο, αλλά

επέμεινε ότι αυτή τη στιγμή εκφράζει ένα αφήγημα, το οποίο κι ο ίδιος

γνωρίζει ότι δεν ανταποκρίνεται στην πραγματικότητα.

Όπως

συμπλήρωσε στη συνέχεια, «ο κ. Τσίπρας αυτή τη στιγμή δεν κάνει

πολιτική. Απλά εκτελεί τις εντολές που έρχονται μέσω mail από τις

Βρυξέλες».

Επίσης ο κ. Βαρουφάκης υπογράμμισε μεταξύ άλλων, ότι η

απειλή των Ευρωπαίων για Grexit το καλοκαίρι του 2015 ήταν μια κούφια

απειλή, αλλά ακόμα κι αν γινόταν πράξη η Ελλάδα θα ήταν σε πολύ καλύτερη

κατάσταση σήμερα.

Ο κ. Βαρουφάκης υποστήριξε ότι δεν υπάρχει «ελληνική κρίση» και ότι αυτό το φαινόμενο είναι ευρωπαϊκό.

Αποκάλυψε ότι το επόμενο συνέδριο της κίνησης «DiEM 25», θα γίνει τον Φεβρουάριο στην Ελλάδα και θα αποκτήσει ελληνικό όνομα, ενώ ο ίδιος θα είναι επικεφαλής της κίνησης αυτής στην Ελλάδα.